***መንእሰይ ኤርትራ።***

***መንእሰይ ኤርትራ ክላቦ ስምዓኒ፣***

***ንናይ ምዕራብ ወረ ኣይትሃቦ እዝኒ፣***

***ኢድካ’ውን ኣይተእቱ ኣብ ዝናኸስ ስኒ።***

***ብሽም ደሞክራሲ ሸቐጥ ይገርመኒ፣***

***ጥዑም’ዩ ቃላቶም ዝምስጥ ወኒ፣***

***የታልሉ ብፍሽኽታ ጽቕጥ ዓይኒ።***

***ታሪኾም ግን ኣሎ ቀደም ዝጸንሓኒ፣***

***ናይ ሓምሳታት ቃሎም ሎሚ ትዝ ኢሉኒ፣***

***ረሲዖሞ ዲዮም ድሕሪት ክጎቱኒ።***

***ንሰላሳ ዓመታት ቁሊሕ ዘይበሉኒ፣***

***ብሰንኮም ሓዊ ባሩድ ረመጽ ኣንዲዱኒ፣***

***ሎሚ ከይሓፈሩ እንታይ ክምህሩኒ፣***

***ብልሔይ ዝኾስኮሶ ኣካይዳ ኣሎኒ።***

***ህዝበይ ሃገርካ ኣማዕብል ገማጢልካ እምኒ፣***

***ይካኣሎ ዋርሳይ ኣብ ጎንኻ ዘይብል ደኺሙኒ፣***

***ሂወቱ ውፉይ ዘይለመደ ንዓይ ይጥዓመኒ።***

***መንእሰይ ተካኢ ዘይፍንቀል ዕርድና፣***

***ብርቱዕ’ዩ ፍሉይ ዝመጸካ ፈተና፣***

***ስልቶም ረቂቕ ኣይትገራህ ኣመና።***

***እሙሮኻ ምሓዝ ዕሸል ከሎ ጌና፣***

***ከምሱሉ ለገስቲ ሃብቲ ምስ ስልጠና፣***

***ንቡዙሓት ኣታለሉ ንጠምት ከባቢና።***

***ክንደይ እየን ዝኾና ዑና፣***

***ብዓል ዒራቕ ሊብያ የመን ቀረባና፣***

***ኣስማተን ጌሮሞ መውዓሊ ዜና።***

***ብንቕሓት ተመራመር ንዘንጸላሉ ደበና፣***

***ድኻ እንተበሉ ከቕሱሉ ሕልና፣***

***ድሑር’ውን ይብሉ ንባህሊ ልምድና።***

***ክኹዕቱ’ዮም ከውሒ ከጉዱሙ ብልሕና፣***

***ምእንቲ ክዓግቱ ንቕድሚት ጉያና፣***

***ኢደ እግሪ ኣሲሮም ክሰብሩ ሕቖና።***

***ሃገር ስዉእ ምግዳፍ መሔጎሲ ጓና***

***ኣይጡዑምን’ዩ ምድላይ ዘይናትካ ልመና፣***

***ኣብ ስደት ክብረት የለን ዝፈሰሰ ማና።***

***ሕጂ’ውን መንእሰይ ሃገር ኢኻ መሪሕ ዋና፣***

***ጸዋር ዱኹማት ትኸውን ብርሃን ባና፣***

***ምጠዓመ ዓለም እንተትርኢ ገበና።***

***ኤርትራ ብማዕዶ እንተበሉዋ ሃረር፣***

***ዓቕሎም ምስ ጸበቦም ይብሉ ዲክታቶር፣***

***ኣስናኖም ይደርቀ ም ልቦም’ውን ይሕረር።***

***ብርቱዕ ንፋስ ናይ ዓውሎማ፣***

***ገጠር ዘይፈሊ ካብ ከተማ፣***

***ዓለም ዘናወጸ ብዓለማ።***

***ሓያላን ሃገራት ክጎብጣ ሻማሻማ፣***

***ኤርትራ ታርጌቶም ካብ ጥንቲ ፈለማ፣***

***ዓይኖም ዝሰሓበ ጽሩይ ገማግማ፣***

***ኣዕሙቐን ይሕሰባ እናደጋገማ።***

***ትሸዓተ ዝወፍሩ ንሓደ ዕላማ፣***

***ኣደ ምስ ውላዳ ምስ ፈሰሰ ደማ፣***

***ናጽነት ዓቲርና ብናቶም ጻማ።***

***ሎሚ ንሰምዖ ሸርሕታት ዘስደምማ፣***

***ለውጢ ኣበይ ኣሎ ቦራክ ኦባማ፣***

***ናትካ ገደደ መርዛም ቃላት ድማ፣***

***ንኤርትራ ሃገርና ከተጸልም ሽማ፣***

***ካልእካ ድለ ንጥቕሚ ዝኽድማ።***

***ኣለና ሓደ ልቢ ከም ደቂ ሔማ፣***

***ሒማቓ ዘይንደሊ ፍጹም ክጽግማ፣***

***ካብ ርሑቕ ካብ ቀረባ ንጽውዓ ማማ።***

***ንሱዩ ሂወቶም ዘይጸገቡ ነገር፣***

***ትዅሮቶም ናብ ዋርሳይ ንከይረግጽ ኣሰር፣***

***ውጻእ ይብሉዎ ኣይትስራሕ ኣይትውፈር።***

***ጉዕዞና የብሉን ዋላ ሓንቲ ኣበር፣***

***እንታይ ከውጽኡልና ናብራና ብማሕበር፣***

***ካባና ትመሃር ድሕሪት ዝተረፋ ሃገር።***

***መንፈስና ህዱእ’ዩ ኣይኮነን ዝሽበር፣***

***ይመስሎም ይኸውን ብጡውዮ ዝስበር፣***

***ንግሆ ንግሆ ምስሓል የብላሓና እምበር።***

***ሚስጢር ንኽፈልጡ እንተበሉ ደምበርበር፣***

***ሓድነትና’ዩ ፍቕሪ፤ ፍቕሪ እዛ ህገር፣***

***ፍሉይ ጸጋ ምስ ዕትብቲ ዝቕበር።***

***ዘለኣለማዊ ዝኽሪ ንሰማእታትና።***

***ዕወት ንሓፋሽ።***

***ትበርህ ምስግና***